b'\n_START_ARTICLE_\nSilva Pocyt\xc4\x97\n_START_PARAGRAPH_\nSilva Pocyt\xc4\x97 (g. 1969 m. liepos 18 d. Agluon\xc4\x97nuose, Klaip\xc4\x97dos rajonas) \xe2\x80\x93 istorik\xc4\x97, humanitarini\xc5\xb3 moksl\xc5\xb3 daktar\xc4\x97, Klaip\xc4\x97dos universiteto Baltijos regiono istorijos ir archeologijos instituto direktor\xc4\x97, Istorijos katedros lektor\xc4\x97.\n_START_SECTION_\nBiografija\n_START_PARAGRAPH_\n1987\xe2\x80\x931992 m. studijavo Vilniaus universiteto Istorijos fakultete, 2000 m. gruod\xc5\xbeio 12 d. Kaune apgyn\xc4\x97 humanitarini\xc5\xb3 moksl\xc5\xb3 daktaro disertacij\xc4\x85 \xe2\x80\x9eMa\xc5\xbeosios Lietuvos lietuvi\xc5\xb3 tautinis identitetas ir kult\xc5\xabrin\xc4\x97 rai\xc5\xa1ka 1871\xe2\x80\x931914 m.\xe2\x80\x9c (vadovas \xe2\x80\x93 prof. Vytautas Merkys)._NEWLINE_Nuo 1992 m. Klaip\xc4\x97dos universiteto Vakar\xc5\xb3 Lietuvos ir Pr\xc5\xabsijos istorijos centre laborant\xc4\x97, nuo 1993 m. \xe2\x80\x93 Klaip\xc4\x97dos universiteto Istorijos katedros sekretor\xc4\x97. 1994\xe2\x80\x931995 m. Klaip\xc4\x97dos miesto \xe2\x80\x9eAukuro\xe2\x80\x9c vidurin\xc4\x97s mokyklos mokytoja, 1995\xe2\x80\x931996 m. \xe2\x80\x93 Klaip\xc4\x97dos universiteto Vakar\xc5\xb3 Lietuvos ir Pr\xc5\xabsijos istorijos centro kabineto ved\xc4\x97ja. 1996\xe2\x80\x932000 m. studijavo doktorant\xc5\xabroje Vytauto Did\xc5\xbeiojo universitete. Apgynusi disertacij\xc4\x85, tapo Klaip\xc4\x97dos universiteto Istorijos katedros lektore, Vakar\xc5\xb3 Lietuvos ir Pr\xc5\xabsijos istorijos centro mokslo darbuotoja, 2002 m. gruod\xc4\xaf \xe2\x80\x93 \xc5\xa1io centro direktore (2003 m. centras reorganizuotas \xc4\xaf Baltijos regiono istorijos ir archeologijos institut\xc4\x85), vyresni\xc4\x85ja mokslo darbuotoja._NEWLINE_2004 m. i\xc5\xa1rinkta Lietuvos nacionalinio istorik\xc5\xb3 komiteto viceprezidente, nuo 2005 m. Ma\xc5\xbeosios Lietuvos enciklopedijos redakcin\xc4\x97s kolegijos nar\xc4\x97, IV enciklopedijos tome \xe2\x80\x93 redakcin\xc4\x97s kolegijos pirminink\xc4\x97. Nuo 2006 m. periodinio mokslo darb\xc5\xb3 leidinio \xe2\x80\x9eActa Historica Universitatis Klaipedensis\xe2\x80\x9c redaktori\xc5\xb3 kolegijos pirminink\xc4\x97. 2004\xe2\x80\x932007 m. Lietuvinink\xc5\xb3 bendrijos \xe2\x80\x9eMa\xc5\xbeoji Lietuva\xe2\x80\x9c seimelio pirminink\xc4\x97.\n_START_SECTION_\nMokslin\xc4\x97 veikla\n_START_PARAGRAPH_\nMokslini\xc5\xb3 tyrim\xc5\xb3 kryptys: Ryt\xc5\xb3 Pr\xc5\xabsijos, Ma\xc5\xbeosios Lietuvos XIX a. pabaigos \xe2\x80\x93 XX a. prad\xc5\xbeios, Klaip\xc4\x97dos kra\xc5\xa1to istorija, Ma\xc5\xbeosios Lietuvos lietuvi\xc5\xb3 identitetas.'